sukhrobnurali/uzbek-legal-corpus huggingface dataset:
DARSLIKLAR VA OʻQUV-METODIK QOʻLLANMALAR XARID QILISh YuZASIDAN TANLOV SAVDOLARI OʻTKAZISh TARTIBI TOʻGʻRISIDAGI NIZOMNING 2-BANDIGA OʻZGARTIRISh VA QOʻShIMChA KIRITISh HAQIDA
(resolution, 2019-12-13)

Oʻzbekiston Respublikasi Vazirlar Mahkamasining 2009-yil 19-martdagi 77-son “Vazirlar Mahkamasining “2005 — 2009-yillarda umumtaʼlim maktablari uchun darsliklar va oʻquv-metodik qoʻllanmalar nashr etish dasturi toʻgʻrisida” 2004-yil 22-noyabrdagi 548-sonli qaroriga oʻzgartirish va qoʻshimchalar kiritish haqida”gi qaroriga (Oʻzbekiston Respublikasi qonun hujjatlari toʻplami, 2009-yil, 13-son, 142-modda) muvofiq Oʻzbekiston Respublikasi Xalq taʼlimi vazirligi hamda Oliy va oʻrta maxsus taʼlim vazirligining Oʻrta maxsus, kasb-hunar taʼlimi markazi qaror qiladi: 1. Oʻzbekiston Respublikasi Xalq taʼlimi vazirligi hamda Oliy va oʻrta maxsus taʼlim vazirligining Oʻrta maxsus, kasb-hunar taʼlimi markazining 2009-yil 14-apreldagi 17, 14/QQ-son qarori bilan tasdiqlangan Darsliklar va oʻquv-metodik qoʻllanmalar xarid qilish yuzasidan tanlov savdolari oʻtkazish tartibi toʻgʻrisidagi nizomning (roʻyxat raqami 1943, 2009-yil 17-aprel) (Oʻzbekiston Respublikasi qonun hujjatlari toʻplami, 2009-y., 16-son, 208-modda) 2-bandida: birinchi xatboshisidagi “darsliklar va oʻquv-metodik komplekslar” degan soʻzlar “oʻquv adabiyotlari” degan soʻzlar bilan almashtirilsin; quyidagi mazmundagi xatboshi bilan toʻldirilsin: “Bunda, koʻzi ojiz, kar, zaif eshituvchi va ruhiy rivojlanishida nuqsonlari boʻlgan oʻquvchilari uchun maxsus maktab va maktab internatlari tomonidan oʻquv adabiyotlarini xarid qilish yuzasidan tanlov savdolarini oʻtkazishga Hukumat komissiyasining qarori talab etilmaydi”. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi.
2009 YIL 5 DEKABR ShANBA DAM OLISh KUNINI 2009 YIL 7 DEKABR DUShANBAGA KOʻChIRISh TOʻGʻRISIDA
(resolution, 2020-09-28)

Oʻzbekiston Respublikasi Konstitutsiyasi qabul qilingan kunini nishonlash munosabati bilan hamda aholining dam olishi uchun qulay shart-sharoitlar yaratish va ish vaqtidan oqilona foydalanish maqsadida: 2009-yil 5-dekabr shanba dam olish kuni 2009-yil 7-dekabr dushanbaga koʻchirilsin. 5-dekabr shanba kuni ish kuni deb eʼlon qilinsin.
ENG QULAY REJIM YaRATGAN HOLDA SAVDO-IQTISODIY HAMKORLIK TOʻGʻRISIDAGI BITIMLAR IMZOLANGAN MAMLAKATLAR ROʻYXATIGA QOʻShIMChA KIRITISh TOʻGʻRISIDA
(resolution, 2020-06-30)

Toshkent shahrida 2008-yil 13-mayda imzolangan Oʻzbekiston Respublikasi Hukumati bilan Indoneziya Respublikasi Hukumati oʻrtasida Savdo Bitimi 2009-yil 30-sentabrdan kuchga kirganligi munosabati bilan Oʻzbekiston Respublikasi Tashqi iqtisodiy aloqalar, investitsiyalar va savdo vazirligi, Moliya vazirligi va Davlat bojxona qoʻmitasi qaror qiladi: 1. Oʻzbekiston Respublikasi Tashqi iqtisodiy aloqalar vazirligi tomonidan 1998-yil 1-aprelda, Moliya vazirligi tomonidan 1998-yil 2-aprelda 23-son va Davlat bojxona qoʻmitasi tomonidan 1998-yil 3-aprelda 02/19-2-son bilan tasdiqlangan Eng qulay rejim yaratgan holda savdo-iqtisodiy hamkorlik toʻgʻrisidagi bitimlar imzolangan mamlakatlar roʻyxatiga (roʻyxat raqami 426, 1998-yil 8-aprel) ilovaga* muvofiq qoʻshimcha kiritilsin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi.
QIMMATLI QOGʻOZLAR BOZORI PROFESSIONAL IShTIROKChISINING IChKI NAZORATI TOʻGʻRISIDAGI NIZOMGA OʻZGARTIRIShLAR KIRITISh HAQIDA
(order, 2009-11-24)

Oʻzbekiston Respublikasining “Qimmatli qogʻozlar bozori toʻgʻrisida”gi Qonuniga (Oʻzbekiston Respublikasi qonun hujjatlari toʻplami, 2008-y., 29-30-son, 278-modda) va Oʻzbekiston Respublikasi Vazirlar Mahkamasining 1996-yil 30-martdagi 126-son qarori bilan tasdiqlangan Oʻzbekiston Respublikasi Davlat mulki qoʻmitasi huzuridagi Qimmatli qogʻozlar bozori faoliyatini muvofiqlashtirish va nazorat qilish markazi toʻgʻrisidagi nizomga (Oʻzbekiston Respublikasi Hukumatining qarorlari toʻplami, 1996-y., 3-son, 11-modda) muvofiq buyuraman: 1. Oʻzbekiston Respublikasi Davlat mulki qoʻmitasi huzuridagi Qimmatli qogʻozlar bozori faoliyatini muvofiqlashtirish va nazorat qilish markazi bosh direktorining 2008-yil 29-noyabrdagi 2008-41-son buyrugʻi bilan tasdiqlangan Qimmatli qogʻozlar bozori professional ishtirokchisining ichki nazorati toʻgʻrisidagi nizomga (roʻyxat raqami 1899, 2009-yil 6-fevral) (Oʻzbekiston Respublikasi qonun hujjatlari toʻplami, 2009-y., 6-son, 66-modda) ilovaga muvofiq oʻzgartirishlar kiritilsin. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. 1. 2-band quyidagi tahrirda bayon etilsin: “2. Ichki nazoratni amalga oshirish qimmatli qogʻozlar bozorini tartibga solish boʻyicha vakolatli davlat organi bilan kelishilgan holda professional ishtirokchining vakolatli boshqaruv organi tomonidan tayinlanadigan nazoratchi zimmasiga yuklatiladi. Nazoratchi nomzodini kelishish qimmatli qogʻozlar bozorini tartibga solish boʻyicha vakolatli davlat organi tomonidan nomzodning mazkur Nizomda belgilangan talablarga muvofiqligini tasdiqlovchi hujjatlar olingan kundan eʼtiboran 20 ish kunidan ortiq boʻlmagan muddatda amalga oshiriladi”. 2. 14-bandning toʻrtinchi xatboshisi chiqarib tashlansin. 3. 16-bandning “j” kichik bandidan “qimmatli qogʻozlar bozori toʻgʻrisidagi” soʻzlari chiqarib tashlansin.
OʻZBEKISTON RESPUBLIKASI SAMOVIY HUDUDIDA “FUQARO VA EKSPERIMENTAL AVIATSIYASINING PARVOZ QILISh QOIDALARI” (OʻZR AQ-91)GA OʻZGARTIRIShLAR KIRITISh HAQIDA
(order, 2009-11-24)

Oʻzbekiston Respublikasi fuqaro aviatsiyasining faoliyatini tartibga soluvchi normativ-huquqiy hujjatlarni IKAO standartlari va tavsiyalarini inobatga olgan holda takomillashtirish maqsadida buyuraman: 1. Oʻzbekiston Respublikasi Parvozlar xavfsizligini nazorat qilish davlat inspeksiyasi boshligʻining 2007-yil 12-sentabrdagi 141-son buyrugʻi bilan tasdiqlangan Oʻzbekiston Respublikasi samoviy hududida “Fuqaro va eksperimental aviatsiyasining parvoz qilish qoidalari” (OʻzR AQ-91) ga (roʻyxat raqami 1723, 2007-y. 29-sentabr) (Oʻzbekiston Respublikasi qonun hujjatlari toʻplami, 2007-yil, 41-42-son, 420-modda) ilovaga muvofiq oʻzgartirishlar kiritilsin. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. 1. 126-bandda: “b” kichik banddagi “350” raqami “300” raqami bilan almashtirilsin; “v” va “g” kichik bandlardagi “200” raqami “175” raqami bilan almashtirilsin. 2. Mazkur oʻzgartirishlar Oʻzbekiston Respublikasi Mudofaa vazirligi, Oʻzbekiston Respublikasi Vazirlar Mahkamasi huzuridagi gidrometeorologik xizmati Markazi va “Oʻzbekiston havo yoʻllari” Milliy aviakompaniyasi bilan kelishilgan.
OʻZBEKISTON RESPUBLIKASI OLIY SUDI PLENUMINING “BUYRUQ TARTIBIDA ISh YuRITIShNI TARTIBGA SOLUVChI QONUN NORMALARINI QOʻLLAShNING AYRIM MASALALARI TOʻGʻRISIDA”GI QARORIGA OʻZGARTIRISh VA QOʻShIMChALAR KIRITISh TOʻGʻRISIDA
(order, 2009-11-24)

Sud amaliyotida vujudga kelgan masalalar munosabati bilan “Sudlar toʻgʻrisida”gi Qonunning 17-moddasiga muvofiq, Oʻzbekiston Respublikasi Oliy sudining Plenumi qaror qiladi: Oʻzbekiston Respublikasi Oliy sudi Plenumining 2006-yil 3-fevraldagi “Buyruq tartibida ish yuritishni tartibga soluvchi qonun normalarini qoʻllashning ayrim masalalari toʻgʻrisida”gi qaroriga quyidagi oʻzgartirish va qoʻshimchalar kiritilsin: 1) 10-bandining 5-qismi quyidagi tahrirda bayon etilsin: “Sudlarning eʼtibori, ortiqcha xarajatlarning oldini olish hamda ish vaqtini tejash maqsadida, kommunal xizmatlar toʻlovi boʻyicha qarzni, yozma shartnomaga asoslangan safarbarlik chaqiruv rezervida xizmatni oʻtash uchun pul badalini hamda hisoblangan lekin xodimga toʻlanmagan ish haqi va unga tenglashtirishdan toʻlovlarni undirish haqidagi nizosiz talablar, sud buyrugʻi tartibida hal etilishi lozimligiga qaratilsin”. 2) 19-band quyidagi mazmunidagi 2-qism bilan toʻldirilsin: “Sudlar, sud buyrugʻini chiqarish va uni ijroga qaratishda Oʻzbekiston Respublikasi FPKning 375-moddasi, “Sud hujjatlari va boshqa organlar hujjatlarini ijro etish toʻgʻrisida”gi Oʻzbekiston Respublikasi Qonunining 8-moddasi hamda Oʻzbekiston Respublikasi Oliy sudi Plenumi va Oʻzbekiston Respublikasi Oliy xoʻjalik sudi Plenumining 2009-yil 10-apreldagi “Sud hujjatlari va boshqa organlar hujjatlarini ijro etish toʻgʻrisida”gi Oʻzbekiston Respublikasi Qonunini qoʻllashda sud amaliyotida vujudga keladigan ayrim masalalar haqida”gi qoʻshma qarorining 6—9-bandlarida bayon etilgan talablarga asoslanishlari lozim”. 3) 22-band quyidagi tahrirda bayon etilsin: “Sudlar, sud buyrugʻi tartibidagi ishlar boʻyicha davlat boji miqdorini belgilashda Oʻzbekiston Respublikasi FPK 105-moddasi va Oʻzbekiston Respublikasi Oliy sudi Plenumining 2009-yil 24-noyabrdagi “Fuqarolik ishlari boʻyicha sud xarajatlarini undirish amaliyoti toʻgʻrisida”gi qarorida bayon etilgan tushuntirishlarda asoslanishlari lozim”.
RESPUBLIKA ISTEʼMOL BOZORINI AYRIM MAKTAB BUYuMLARI BILAN TOʻLDIRIShGA OID QOʻShIMChA ChORA-TADBIRLAR TOʻGʻRISIDA
(resolution, 2020-09-28)

Kadrlar tayyorlash milliy dasturi talablariga va belgilangan taʼlim standartlariga muvofiq respublika taʼlim muassasalari oʻquvchilarining yuqori sifatli maktab daftarlari, kundaliklar va rasm chizish albomlariga boʻlgan ehtiyojlarini yanada toʻliqroq taʼminlash, shuningdek maktab-yozuv buyumlari ishlab chiqarayotgan mamlakat poligrafiya korxonalarini texnik va texnologik qayta jihozlash uchun qulay shart-sharoitlar yaratish maqsadida: 1. 2010 – 2014-yillar davrida poligrafiya faoliyati bilan shugʻullanayotgan yuridik shaxslar Oʻzbekiston Respublikasida ishlab chiqarilmaydigan va maktab daftarlari, kundaliklar hamda rasm chizish albomlari tayyorlashda foydalaniladigan texnologik uskunalar, ehtiyot qismlar va qogʻoz xomashyosini Oʻzbekiston Respublikasi Vazirlar Mahkamasi tomonidan tasdiqlanadigan roʻyxatlar boʻyicha import qilishda bojxona toʻlovlari (bojxona rasmiylashtiruvi yigʻimlaridan tashqari) toʻlashdan ozod etilsin. 2. Oʻzbekiston Respublikasi Davlat soliq qoʻmitasi hamda Oʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi mazkur qarorga muvofiq bojxona toʻlovlari imtiyozlari qoʻllanilgan holda maktab daftarlari, kundaliklar va rasm chizish albomlari ishlab chiqarish uchun respublikaga keltiriladigan texnologik uskunalar, ehtiyot qismlar va qogʻoz xomashyosining maqsadli ishlatilishi ustidan qatʼiy nazorat oʻrnatsin. Belgilansinki, import qilinadigan tovarlardan maqsadga xilof ravishda foydalanish hollarida qonun hujjatlarida belgilangan tartibda soliq organlari taqdimnomasiga koʻra bojxona toʻlovlarining tegishli summasi bojxona organlari tomonidan budjetga undirilib olinadi. 3. Mazkur qarorning ijrosini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Bosh vazirining oʻrinbosari A.N. Aripov zimmalariga yuklansin.
1 YaNVAR HOLATI BOʻYIChA ASOSIY FONDLARNI HAR YILI QAYTA BAHOLAShNI OʻTKAZISh TARTIBI TOʻGʻRISIDAGI NIZOMGA OʻZGARTIRISh VA QOʻShIMChALAR KIRITISh HAQIDA
(resolution, 2022-05-10)

Oʻzbekiston Respublikasi Vazirlar Mahkamasining 2001-yil 31-dekabrdagi 490-sonli “Oʻzbekiston Respublikasining 2002-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida”gi qaroriga (Oʻzbekiston Respublikasi qonun hujjatlari toʻplami, 2001-y., 22 — 24-son, 159-modda) muvofiq Oʻzbekiston Respublikasi Iqtisodiyot vazirligi, Moliya vazirligi, Davlat soliq qoʻmitasi va Davlat statistika qoʻmitasi qaror qiladilar: 1. Oʻzbekiston Respublikasi Makroiqtisodiyot va statistika vazirligi, Moliya vazirligi va Davlat soliq qoʻmitasining 2002-yil 29-oktabrdagi 4, 129 va 2002-86-sonli qarori bilan tasdiqlangan 1-yanvar holati boʻyicha asosiy fondlarni har yili qayta baholashni oʻtkazish tartibi toʻgʻrisidagi nizomga (roʻyxat raqami 1192, 4-dekabr 2002-yil) (Oʻzbekiston Respublikasi vazirliklari, davlat qoʻmitalari va idoralarining meʼyoriy hujjatlari axborotnomasi, 2002-y., 23-24-son) ilovaga* muvofiq oʻzgartirish va qoʻshimchalar kiritilsin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi.
QURBON HAYITINI NIShONLASh TOʻGʻRISIDA
(resolution, 2020-09-28)

Muborak Qurbon hayitining maʼnaviy hayotimizdagi oʻrni va ahamiyatini, xalqimizga xos mehr-muruvvat, bagʻrikenglik va saxovat ifodasi ekanini eʼtiborga olib hamda Oʻzbekiston Respublikasi Prezidentining “Diniy bayram — Qurbon hayitini dam olish kuni deb eʼlon qilish haqida”gi 1991-yil 20-iyundagi PF-221-son Farmoniga muvofiq: 1. 2009-yilda Qurbon hayitining birinchi kuni 27-noyabrga toʻgʻri kelishi haqida Oʻzbekiston musulmonlari idorasining murojaatini inobatga olib, 2009-yil 27-noyabr dam olish kuni deb belgilansin va mamlakatimizda bayram sifatida keng nishonlansin. 2. Respublika “Nuroniy”, “Mahalla” jamgʻarmalari, “Kamolot” yoshlar ijtimoiy harakati va boshqa barcha mutasaddi davlat va jamoat tashkilotlari Qurbon hayitining joylarda tartibli va yuqori darajada, xalqimizning milliy qadriyatlariga mos ravishda oʻtishi uchun tegishli tadbirlarni amalga oshirsin. 3. Oʻzbekiston Milliy teleradiokompaniyasi, Oʻzbekiston Milliy axborot agentligi va boshqa ommaviy axborot vositalariga bayram tadbirlarini keng yoritish tavsiya etilsin.
VAZIRLAR MAHKAMASINING TUZILMASIGA OʻZBEKISTON RESPUBLIKASI BOSh VAZIRINING OʻRINBOSARI —TAShQI IQTISODIY ALOQALAR, INVESTITSIYaLAR VA SAVDO VAZIRI LAVOZIMINI KIRITISh TOʻGʻRISIDA
(resolution, 2018-03-03)

Mamlakatimiz oldida turgan strategik vazifalarga erishish ishida olib borilayotgan tashqi iqtisodiy siyosatning rolini yanada kuchaytirish va samaradorligini oshirish hamda bundan manfaatdor tuzilmalarning faoliyatini zarur darajada muvofiqlashtirish va uygʻunligini taʼminlash maqsadida: 1. Oʻzbekiston Respublikasi Vazirlar Mahkamasining tuzilmasiga Oʻzbekiston Respublikasi Bosh vazirining oʻrinbosari — tashqi iqtisodiy aloqalar, investitsiyalar va savdo vaziri lavozimi kiritilsin. 2. Oʻzbekiston Respublikasi tashqi iqtisodiy aloqalar, investitsiyalar va savdo vaziri lavozimi tugatilsin. 3. Yangi kiritilayotgan Oʻzbekiston Respublikasi Bosh vazirining oʻrinbosari lavozimining eng asosiy vazifalari etib quyidagilar belgilansin: tashqi iqtisodiy aloqalar, investitsiyalar va savdo vazirining lavozim vazifalarini soʻzsiz bajarishi bilan bir qatorda, birinchi galda respublika hududida tashqi iqtisodiy faoliyatni amalga oshirayotgan vazirliklar, idoralar, tijorat tuzilmalari, kompaniyalar, uyushmalar, firmalar, korxonalar va tashkilotlarning faoliyatini muvofiqlashtirish va uygʻunligini taʼminlash, buning uchun zarur shart-sharoitlar va preferensiyalar yaratish. 4. Oʻzbekiston Respublikasi Vazirlar Mahkamasi (Sh.M. Mirziyoyev) oʻn kun muddatda hukumat tuzilmasiga zarur oʻzgartishlarni kiritsin va yangi joriy etilayotgan Oʻzbekiston Respublikasi Bosh vazirining oʻrinbosari — tashqi iqtisodiy aloqalar, investitsiyalar va savdo vazirining mavqei hamda vazifalari toʻgʻrisidagi Nizomni tasdiqlasin. 5. Ushbu qarorning ijrosini nazorat qilish Oʻzbekiston Respublikasi Bosh vaziri Sh.M. Mirziyoyev zimmasiga yuklansin.
“DAVLAT AKTIVLARINI NOMINAL BAHOSIDAN PAST NARXDA SOTISh TARTIBI TOʻGʻRISIDAGI NIZOMNI TASDIQLASh TOʻGʻRISIDA”GI QAROR HAMDA UNGA OʻZGARTIRISh VA QOʻShIMChALARNI OʻZ KUChINI YOʻQOTGAN DEB TOPISh HAQIDA
(resolution, 2009-11-11)

Oʻzbekiston Respublikasi Vazirlar Mahkamasining 2009-yil 29-yanvardagi 27-sonli “Davlat aktivlarini sotish tartibini yanada takomillashtirish chora-tadbirlari toʻgʻrisida”gi (Oʻzbekiston Respublikasi qonun hujjatlari toʻplami, 2009-yil, 6-son, 51-modda) Qarorining 4-bandiga muvofiq Oʻzbekiston Respublikasi Davlat mulkini boshqarish davlat qoʻmitasi, Oʻzbekiston Respublikasi Moliya vazirligi va Oʻzbekiston Respublikasi Iqtisodiyot vazirligi qaror qiladi: 1. Quyidagilar oʻz kuchini yoʻqotgan deb hisoblansin: Oʻzbekiston Respublikasi Davlat mulkini boshqarish va tadbirkorlikni qoʻllab-quvvatlash davlat qoʻmitasi, Oʻzbekiston Respublikasi Moliya vazirligi, Iqtisodiyot vazirligining 2003-yil 16-iyuldagi 01/06-6, 79, 8-sonli “Davlat aktivlarini nominal bahosidan past narxda sotish tartibi toʻgʻrisidagi Nizomni tasdiqlash toʻgʻrisida”gi qarori (roʻyxat raqami 1255, 2003-yil 16-iyul) (Oʻzbekiston Respublikasi vazirliklari, davlat qoʻmitalari va idoralarining meʼyoriy hujjatlari axborotnomasi, 2003-y., 13-14-son); Oʻzbekiston Respublikasi Davlat mulkini boshqarish va tadbirkorlikni qoʻllab-quvvatlash davlat qoʻmitasi, Oʻzbekiston Respublikasi Moliya vazirligi, Iqtisodiyot vazirligining 2003-yil 16-iyuldagi 01/06-9, 120, 14-sonli “Davlat aktivlarini nominal bahosidan past narxda sotish tartibi toʻgʻrisidagi nizomga oʻzgartirish va qoʻshimchalar kiritish haqida”gi qarori (roʻyxat raqami 1255-1, 2003-yil 1-noyabr) (Oʻzbekiston Respublikasi vazirliklari, davlat qoʻmitalari va idoralarining meʼyoriy hujjatlari axborotnomasi, 2003-y., 21-22-son). 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi.
“XORIJIY INVESTORLAR XARID QILADIGAN AKSIYALAR PAKETLARI VA OBYEKTLAR UChUN HAQ TOʻLASh ShAKLLARI TOʻGʻRISIDAGI NIZOMNI TASDIQLASh TOʻGʻRISIDA”GI QAROR HAMDA UNGA OʻZGARTIRIShNI OʻZ KUChINI YOʻQOTGAN DEB TOPISh HAQIDA
(resolution, 2009-11-11)

Oʻzbekiston Respublikasi Vazirlar Mahkamasining 2009-yil 29-yanvardagi 27-sonli “Davlat aktivlarini sotish tartibini yanada takomillashtirish chora-tadbirlari toʻgʻrisida”gi (Oʻzbekiston Respublikasi qonun hujjatlari toʻplami, 2009-yil, 6-son, 51-modda) Qarorining 4-bandiga muvofiq Oʻzbekiston Respublikasi Davlat mulkini boshqarish davlat qoʻmitasi qaror qiladi: 1 Quyidagilar oʻz kuchini yoʻqotgan deb hisoblansin: Oʻzbekiston Respublikasi Davlat mulkini boshqarish va tadbirkorlikni qoʻllab-quvvatlash davlat qoʻmitasining 2001-yil 29-martdagi 01/06-5-sonli “Xorijiy investorlar xarid qiladigan aksiyalar paketlari va obyektlar uchun haq toʻlash shakllari toʻgʻrisidagi Nizomni tasdiqlash toʻgʻrisida”gi qarori (roʻyxat raqami 1030, 2001-yil 1-may) (Oʻzbekiston Respublikasi vazirliklari, davlat qoʻmitalari va idoralarining meʼyoriy hujjatlari axborotnomasi, 2001-y., 9-son); Oʻzbekiston Respublikasi Davlat mulkini boshqarish va tadbirkorlikni qoʻllab-quvvatlash davlat qoʻmitasining 2001-yil 29-martdagi IU-01/116-sonli “Oʻzbekiston Respublikasi Davlat mulki qoʻmitasining “Xorijiy investorlar xarid qiladigan aksiyalar paketlari va obyektlar uchun haq toʻlash shakllari toʻgʻrisidagi Nizomni tasdiqlash toʻgʻrisida”gi qaroriga oʻzgartirishlar kiritish toʻgʻrisida”gi qarori (roʻyxat raqami 1030-1, 2002-yil 4-noyabr) (Oʻzbekiston Respublikasi vazirliklari, davlat qoʻmitalari va idoralarining meʼyoriy hujjatlari axborotnomasi, 2002-y., 21-son). 2. Mazkur qaror Oʻzbekiston Respublikasi Moliya vazirligi va Markaziy banki bilan kelishilgan. 3. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi.
XORIJIY INVESTORLARGA TEXNOLOGIK ASBOB USKUNALARNI YETKAZIB BERISh EVAZIGA XUSUSIYLAShTIRILAYOTGAN KORXONALARNING AKSIYALARINI SOTISh TARTIBINI OʻZ KUChINI YOʻQOTGAN DEB TOPISh HAQIDA
(resolution, 2009-11-11)

Oʻzbekiston Respublikasi Vazirlar Mahkamasining 2009-yil 29-yanvardagi 27-sonli “Davlat aktivlarini sotish tartibini yanada takomillashtirish chora-tadbirlari toʻgʻrisida”gi (Oʻzbekiston Respublikasi qonun hujjatlari toʻplami, 2009-yil, 6-son, 51-modda) Qarorining 4-bandiga muvofiq Oʻzbekiston Respublikasi Davlat mulkini boshqarish davlat qoʻmitasi qaror qiladi: 1. Oʻzbekiston Respublikasi Davlat mulkini boshqarish va tadbirkorlikni qoʻllab-quvvatlash davlat qoʻmitasi tomonidan 1998-yil 18-dekabrda 07-98-son bilan tasdiqlangan “Xorijiy investorlarga texnologik asbob-uskunalarni yetkazib berish evaziga xususiylashtirilayotgan korxonalarning aksiyalarini sotish tartibi” (roʻyxat raqami 569, 1998-yil 18-dekabr) oʻz kuchini yoʻqotgan deb hisoblansin. 2. Mazkur qaror Oʻzbekiston Respublikasi Moliya vazirligi bilan kelishilgan. 3. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi.
BOLALAR SPORT INShOOTLARI, UMUMTAʼLIM MAKTABLARI HAMDA KOLLEJ VA AKADEMIK LITSEYLARNING SPORT ZALLARINI SPORT ANJOMLARI VA JIHOZLARI BILAN TAʼMINLASh MEʼYORLARINI TASDIQLASh TOʻGʻRISIDA
(resolution, 2015-02-16)

Oʻzbekiston Respublikasi Prezidentining 2009-yil 20-yanvardagi PQ-1042 sonli “Oʻzbekiston Respublikasi Xalq taʼlimi vazirligi huzuridagi Bolalar sportini rivojlantirish jamgʻarmasining 2009-yil bolalar sport inshootlari, suzish havzalari va musiqa va sanʼat maktablari qurilish manzilli dasturini tasdiqlash toʻgʻrisida”gi qarori ijrosini taʼminlash maqsadida Oʻzbekiston Respublikasi Xalq taʼlimi vazirligi, Madaniyat va sport ishlari vazirligi, Oliy va oʻrta maxsus taʼlim vazirligi, Iqtisodiyot vazirligi, Moliya vazirligi, “Oʻzstandart” agentligi qaror qiladi: 1. Bolalar sport inshootlari, umumtaʼlim maktablari, kollej va akademik litseylarning sport zallarini sport anjomlari va jihozlari bilan taʼminlash meʼyorlari hamda sport anjomlari va jihozlaridan foydalanish muddatlari 1, 2, 3, 4, 5, 6, 7, 8-ilovalarga muvofiq tasdiqlansin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgandan soʻng oʻn kundan keyin kuchga kiradi. T/r Sport anjomlari nomi Oʻlchov birligi Sport zallarining oʻlchami Foydalanish vaqti 9 x 18 12 x 24 18 x 30 1. Tibbiyot qutichasi komplekt 1 1 1 Ishlatilish vaqtigacha 2. Gimnastika eshagi dona 1 1 1 5 yil 3. Tutqichli gimnastika oti dona 1 1 1 5 yil 4. Tayanib sakrash uchun ot dona 1 1 1 5 yil 5. Gimnastika skameykasi dona 4 4 6 5 yil 6. Turnik (perekladina) komplekt 1 1 1 5 yil 7. Parallel bruss dona 1 1 1 5 yil 8. Gimnastika yakka toʻsini dona 1 1 1 5 yil 9. Gimnastika depsinish koʻprigi dona 1 1 1 5 yil 10. Gimnastika kolsasi komplekt 2 2 2 5 yil 11. Tirmashib chiqish arqoni dona 1 2 2 3 yil 12. Shved narvoni dona 4 4 6 5 yil 13. Gimnastika toʻshamasi dona 8 10 14 3 yil 14. Turli ogʻirlikdagi gantellar (2 kg, 4 kg, 6 kg, 8 kg) juft 5 8 10 5 yil 15. Gimnastika gardishi dona 10 15 30 3 yil 16. Gimnastika tayoqlari dona 10 15 30 3 yil 17. Sekundomer dona 2 2 2 5 yil 18. Yengil atletika kolodkalari dona 2 2 2 5 yil 19. Futbol toʻpi dona 10 15 20 6 oy 20. Basketbol toʻpi dona 10 15 20 6 oy 21. Voleybol toʻpi dona 10 15 20 6 oy 22. Gandbol toʻpi dona 10 15 20 1 yil 23. Voleybol ustunlari (setkasi bilan) komplekt 2 2 2 5 yil 24. Nasos dona 2 3 4 5 yil 25. Shaxmat soati dona 3 4 5 5 yil 26. Basketbol shiti (savati va setkasi bilan) dona 2 2 2 5 yil 27. Shaxmat dona 3 4 5 5 yil 28. Shashka dona 3 4 5 4 yil 29. Tennis stoli (raketka va setkasi bilan) komplekt 2 4 4 5 yil 30. Tennis stoli toʻpi dona 75 100 100 1 oy 31. Armrestling uchun stol dona 1 1 1 6 yil 32. Turli ogʻirlikdagi toshlar (8 kg, 16 kg — har biri boʻyicha) dona 2 3 3 5 yil 33. Yengil atletika uchun estafeta tayoqchalari dona 10 15 20 3 yil 34. Futbol darvozalari komplekt 1 1 1 3 yil